Kom kies jou gunsteling uit die Kansa-teetafels(Foto: Sixteen Miles Out/Unsplash) Tafels is met fyn porselein gedek, daar is gesmul aan die heerlikste happies en dit was omtrent ŉ geklets by die jaarlikse Kansa-Spar-tee van die Kankervereniging van Suid-Afrika (Kansa). Die geleentheid het vanjaar weer tuis of by plekke soos koffiewinkels en ander venues plaasgevind en die gasvroue en hulle gaste van reg oor Suid-Afrika het aanlyn bymekaar gekom te midde van die Covid-19-pandemie. Kansa het honderde virtuele inskrywings ontvang vanuit die vier streke wat die Paarl, Pretoria, Bloemfontein en Durban insluit. Soos elke jaar vantevore is die tafels versier met glans, kleur, kreatiwiteit en besonderse aandag aan detail en natuurlik wonderlike samesyn vir ŉ groter doel. Vanjaar se hooftema was “Leef, lag en liefde”. “Ten spyte van die pandemie bly die jaarlikse tee een van ons organisasie se hoogtepunte. Spar, die hoofborg van die geleentheid, maak seker almal voel spesiaal waar ookal hulle tee aangebied word,” het Maria Scholtz, hoof van volhoubaarheid by Kansa, gesê. Elkeen wat aan dié jaarlikse tee deelneem, gee ŉ geskenk van hoop aangesien hulle help om Kansa se waardevolle dienste aan hulle pasiënte aan die gang te hou. Five Roses-tee was weereens die amptelike tee-vennoot vir die geleentheid en ‘n beperkte uitgawe, 2021 Cuppa For CANSA-beker is ontwerp deur Jenna Clifford, spesiaal vir Kansa se 90ste bestaansjaar. Bekers kan by Kansa se Sorgsentrums reg oor Suid-Afrika gekoop word en kos R129. Spesiaal ontwerpte hoofbedekking is ook beskikbaar by Kansa Sorgsentrums of by Kansa se aanlyn winkel. Die organisasie het vanjaar ook vir die eerste keer vir Maroela Media as die amptelike mediavennoot van die tee verwelkom. “Kansa is daartoe verbind om mense, wat deur kanker in die gesig gestaar word, te skakel met inligting, daaglikse hulp sowel as emosionele ondersteuning waar hulle woon,” voeg Scholtz by. Geld wat ingesamel word deur die ondersteuning van veldtogte soos Cuppa For CANSA, verseker dat Kansa kan voortgaan om diens en holistiese sorg en ondersteuning aan diegene wat deur kanker geraak word, te bied. Scholtz sluit af: “Ons doel is om te verseker dat kankeroorlewendes en hul geliefdes nie kanker alleen hoef te trotseer nie; ons is hier om hulle te ondersteun deur elke stap van hul kankerreis wat gewen kán word.” Maroela Media se lesers kan vanjaar help om die wenners uit die agt kategorieë van die Kansa-Spar-tee te kies en daar is heerlike pryse op die spel. Elana van Breda se tafel is die algehele wenner en het die meeste stemme vir haar tafel ontvang, terwyl Charmaine Knoetze van Centurion ‘n Blikkantien-koffiestel van Maroela Media ontvang net omdat sy gestem het. Baie geluk aan al die wenners!